
JOSS WOOD

BRA KYSS, FEIL BROR

Oversatt av Ida Brox Hunter

Miniserie: Dynastiets dilemma


Hete møter, penger, forfengelighet og familiehemmeligheter. Lidenskapen ligger i genene. Velkommen inn i familien Ryder-Whites luksuriøse verden i miniserien Dynastiets dilemma. Dette er del to.

Joss Wood elsker bøker, kaffe og reiser, spesielt til ville steder i Sør-Afrika og … alle steder. Hun er gift og mor til to ungdommer. Hun er også slaven til to katter og en hund på størrelse med en liten ku. Etter en karriere i lokal økonomisk samfunnsutvikling og forretningsvirksomhet, skriver Joss nå på fulltid fra hjemmet sitt i KwaZulu-Natal i Sør-Afrika.


PROLOG

Tinsley Ryder-White elsket kontoret til bestefaren, særlig den store boksamlingen på hyllene som strakte seg fra gulvet til taket. Hun var syv år gammel, og elsket å krype under det enorme skrivebordet, krølle seg sammen inni kroken og gjemme seg for omverdenen.

Det var sommerferie og her kom ingen til å lete etter henne. Hun ville få noen timer for seg selv … jippi!

Tinsley satte en pute bak ryggen, åpnet boken sin og sukket tilfreds. Å lese var hennes favorittsyssel.

Hun hadde knapt rukket å komme til side tre da hun hørte den tunge kontordøren åpne seg. Hjertet hennes gjorde et byks. Bestefaren var tilbake, og når han fant henne, ville hun få ordentlig kjeft.

Tinsley stivnet til, og håpet inderlig at Callum (han tillot dem ikke å kalle ham bestefar) ikke satte seg ned og strakte ut beina. Gjorde han det, ville hun bli oppdaget.

Det var akkurat som gjemsel. Hun måtte bare sitte i ro og være muse, muse stille.

«God morgen, Callum», sa pappa, og Tinsley måtte legge hånden over munnen sin for å døyve klynket. Hun trodde pappa og Callum hadde dratt på jobb allerede … Hvorfor hadde hun ikke sjekket først?

«Ikke ta deg bryet med å sette deg. Dette tar ikke lang tid», sa Callum, tilsynelatende sint. Riktignok hørtes han alltid sint ut.

Tinsley holdt pusten og begravde ansiktet i hendene.

Hvis de fant henne, var hun ferdig.

«Jeg møtte advokatene mine i går og oppdaterte testamentet mitt.»

«La meg gjette. Jeg er ikke inkludert i det», sa pappa, og hørtes sliten ut.

«Tvert imot. Ettersom jeg ikke har noen annen mannlig arving, har jeg ikke noe annet valg enn å etterlate alt til deg», sa Callum rasende. «Men jeg har lagt inn et forbehold om at dersom jeg finner en annen mannlig arving, noen med en tett tilknytning til meg, men ikke til Benjamin, så skal han arve min eierandel i Ryder International på tretti prosent, alle mine eiendommer og finansielle aktiva.»

«At du mislikte meg var jeg klar over, Callum, men jeg ante ikke at du hatet meg så bittert.» Pappa hørtes ut som om noen hadde strupetak på ham.

«Jeg sa du ikke skulle ta parti med Benjamin, og at det ville bli konsekvenser hvis du trosset meg. Den lille trøsten ved Benjamins homofile legning er at han ikke ville etterlatt seg noen barn.»

«Helvete heller, Callum, sånt kan du ikke si. Broren din ønsket ikke å gifte seg med en kvinne. Han ville være sammen med Carlo. Jeg støttet jo bare ønsket hans om å leve livet slik han selv ville.»

«Og støtten du viste ham, ga ham mot til å kunngjøre legningen sin for hele verden og flytte inn med den mannen! Sannsynligvis har han etterlatt aksjene i Ryder International til ham, en som ikke har noen tilknytning til oss!»

«Som jeg allerede har fortalt deg, finnes det ikke noe bevis på at han har etterlatt aksjene til Carlo. I likhet med deg, tok Ben sine egne avgjørelser. Du straffer meg for noe Ben gjorde, og det er ikke rettferdig.»

«Livet er ikke rettferdig, gutt. Har du ikke skjønt det ennå?» sa Callum bestemt.

«Hva med Kinga og Tinsley?» spurte pappa, og Tinsley sperret opp øynene da navnet hennes kom opp.

«Hva med dem?»

«I likhet med meg, bærer de navnet Ryder-White, og er de eneste andre arvingene som gjør det. Du kan etterlate alt til dem. De bærer jo genene dine.»

«De fjollete jentungene. Det er mennene i Ryder-White-slekten som viderefører navnet, genene og blodet», sa Callum lavt i en vemmelig tone. «Døtrene dine har jeg null interesse for. Tro meg når jeg sier følgende: Dersom de setter så mye som en fot utenfor streken og besudler slektsnavnet vårt, eller hvis de ikke oppfører seg helt perfekt, er det du som må tåle konsekvensene, James.

«Du og familien din bor her i huset mitt fordi jeg tillater det. Du mottar en altfor høy lønn fordi jeg gir deg de pengene. Du er sannelig ikke verdt det. Livsstilen din avhenger av min sjenerøsitet. Jeg ga deg alt, og kan ta alt tilbake like fort. Sørg for at familien din forstår at dere lever under mitt tak og etter mine regler.»

Callum var fæl, tenkte Tinsley. En del av henne ønsket å storme ut fra under skrivebordet, sparke ham i leggene og skrike til ham for at han hadde vært så motbydelig mot faren hennes. Men samtidig var hun redd. Livredd, faktisk.

For som han selv hadde sagt, ville det få konsekvenser hvis hun gikk over streken.


1

For seks uker siden

Vel, gledelig nytt år til meg.

Tinsley Ryder kikket ned fra balkongen på den nyeste baren til Ryder International, der en mørkhåret mann spant sin blonde partner rundt og bøyde henne ned over armen sin. Hun lo av fryd og ga ham et blikk som tilsa at det ble noe på ham senere. Tinsley rev blikket fra dem og strøk over ringfingeren sin. Hun tok av seg gifteringen seks måneder etter skilsmissen, og det var to år siden nå. Til tross for at det hadde gått så lang tid, savnet hun fortsatt JT.

Rettelse: Hun savnet ikke ektemannen. Hun savnet å være gift, å være noens andre halvdel. Hun savnet sex og å ha noen å prate med på slutten av dagen.

Hun hadde feiret nyttårsaften med JT nesten halve livet, og minnene om nedtelling til midnatt fra Markusplassen, Times Square eller isolert i en hytte i Aspen, bombarderte henne. Dette var andre gangen hun tilbrakte nyttårsaften alene, og det var virkelig stusselig.

JT hadde funnet seg en ny, mens hun … vel, hun jobbet fortsatt med å komme seg over samlivsbruddet og tapet av livet hun hadde planlagt. Hun kunne fortsatt huske drømmehuset i detalj, og navnene hun hadde valgt til de tre barna hun ønsket seg.

Alt planlagt ned til hver minste detalj.

Allikevel raknet det plettfrie livet hennes da JT forlot henne og flyttet til Hong Kong, akkurat slik broren hans hadde forutsett for alle de årene siden.

Tinsley ville aller helst dra tilbake til hotellrommet sitt bare et kvartal unna, men dette var åpningen av den nyeste baren deres, og som PR-nestleder for Ryder International, var det jobben hennes å være her.

Selskapet åpnet et par nye barer i året, og forberedelsene tok nesten to år. Ryder hadde ansatt ulike team for å få den nye baren i drift, men det var hennes jobb å sørge for at det nye lokalet fikk mest mulig publisitet. Derfor hadde hun hyret Gallant Events til å arrangere en åpningskveld som skulle imponere kjendisene og gjøre baren til byens kuleste, mest ettertraktede sted.

Tinsleys PR-team hadde jobbet sammen med Cody Gallants ansatte på fire andre åpningskvelder. De var alle ytterst profesjonelle. Tinsley fløy alltid ut en uke før åpningskvelden. Hun visste at alle gruet seg til ankomsten hennes, for hun hadde alltid en million spørsmål og en million krav. Hun så hvordan de himlet med øynene, og hørte fortvilelsen i stemmene deres, men minnet seg selv på at det var jobben hennes å oppnå perfeksjon.

Det var selve varemerket til Ryder International, og perfeksjon var det hun leverte.

Kinga var like dedikert i sin jakt på perfeksjon, hvilket fungerte bra ettersom de to drev PR-avdelingen sammen. Derimot hadde de tydelig avgrensede ansvarsområder, og Tinsley priset seg lykkelig for at hun ikke hadde ansvaret for å arrangere Ryders svært eksklusive valentinsball. Særlig nå som Callum, deres urimelige bestefar og sjef, hadde bestemt at Griff OʼHare, kjendisverdenens verste rampegutt, skulle stå for ballets underholdning.

Kinga var lite fornøyd med Callums forslag, og Tinsley kunne ikke bebreide henne. Hun ante ikke hvordan søsteren skulle løse det pikante problemet, men tvilte ikke på at hun ville finne en utvei.

Å trekke kaniner ut av flosshatten i siste liten var de begge erfarne med.

DJ-en skrudde opp lyden, nok en bartender sluttet seg til den attraktive besetningen ved baren, og alkoholen fløt fritt. Tinsley skjønte at hun ikke kom til å være i seng før daggry, og tanken fikk henne nesten på gråten. Hun hadde jobbet atten timer lange dager, tre dager på rad, og var utslitt. Hun gledet seg til å legge seg, til å kjæle med Moose, den enorme Maine Coon-katten sin, og til å tilbringe første nyttårsdag med storesøsteren Kinga og bestevenninnen Jules.

Tinsley rettet på skuldrene og rullet hodet fra side til side i et forsøk på å løse opp anspentheten. Hun ville klare seg fint hvis hun fikk en dobbel espresso eller en energidrikk. Vel, kanskje ikke fint, men hun ville holde ut. Å holde ut var hun en mester på.

Hun nektet å la andre se henne som noe annet enn lykkelig og tilfreds. Innvendig hadde hun kanskje hodet så vidt over vannet, men ikke pokker om noen skulle se den febrilske padlingen under overflaten. Selv da mannen hennes stakk etter tolv års ekteskap, og skilsmissen deres fikk bærebjelkene i tilværelsen hennes til å knake, var det ingen andre enn Kinga som fikk se Tinsley gråte.

Nei, hun var en Ryder-White, og de gikk ikke rundt med hjertet utenpå. Hun ville heller betraktes som kald og kynisk fremfor ynkelig og svak.

Tinsley enset at noen bevegde seg bak henne, og snudde seg. Hun følte virkelig ikke for å ha med Cody Gallant å gjøre akkurat nå …

Når sant skulle sies, følte hun aldri for å ha med Cody å gjøre.

Cody holdt to sjampanjeglass i én stor hånd, og en flaske Moët i den andre. Etter å ha skjenket den gyllenbleke væsken i de to glassene og overrakt henne det ene, satte han flasken på det høye bordet mellom dem. Så hvilte han armene på rekkverket mens blikket hans streifet rundt i lokalet. Tidligere hadde hun sett Cody skravle med mennene og kvinnene inne på VIP-området, fullstendig avslappet blant Toronto-eliten. Hun var ikke overrasket. Cody kunne konversere med fyrster og bønder om hverandre. Som eier og drifter av et byrå som spesialiserte seg på å arrangere storslagne arrangementer, alt fra musikkfestivaler til idrettarrangementer til sosietetsbryllup, visste han hvordan han skulle sjarmere gjestene. Familiene Gallant og Ryder jobbet for de samme kretsene i Portland i Maine. Man måtte ligge et steg foran for å sikre Ryder Internationals forretninger, og det gjorde Cody med glans.

Tinsley skjønte ikke hvorfor han hadde valgt å delta personlig på dette arrangementet. Hun visste at byrået hans holdt storslagne nyttårsfester både i Los Angeles og New York i kveld. Han burde være til stede på en av disse festene, og hun ble derfor veldig overrasket da han dukket opp her for noen timer siden.

Tinsley nektet å be om en forklaring, og prøvde å ikke konversere Cody mer enn strengt nødvendig. Hun tok en slurk av sjampanjen og tenkte på forskjellene mellom eksmannen og broren hans. Cody var fire år eldre enn JT, og var annerledes både i utseende og personlighet. Mens JT var blond og tynn, var Cody over én nitti, og kroppen var synlig muskuløs under den skreddersydde smokingen.

Med rufsete, maskulint utseende, firskåren kjeve, lang nese og smilende øyne, så Cody ut som om han kunne pryde forsiden til et typisk treningsmagasin for menn. JT var hipster selv før hipstere ble trendy, med skjegg og skulderlangt blondt hår samlet i en uryddig hestehale. Cody holdt det bølgete, bekmørke håret sitt kort. Brødrene hadde de samme dypgrønne øynene, en farge som minnet Tinsley om juletrær. Hun kunne alltid lese øynene til JT, mens Cody holdt følelsene sine bak en grønn fløyelsgardin.

Det var allment akseptert at Cody både var større, kjekkere og langt mer sexy enn sin yngre bror, et faktum Tinsley selv måtte si seg enig i, og nok et punkt på listen over ting ved Cody som irriterte henne. Andre ting, som at han aldri hadde prøvd å bli kjent med henne og at han holdt avstand til henne, irriterte henne også. Og han var kortfattet og tidvis på grensen til frekk når han først snakket til henne. Hun hadde aldri vært målskive for den beryktede sjarmen hans. Ikke at hun ville være det, men … samme det.

Tinsley sukket tungt og minnet seg selv på at det som ergret henne mest ved Cody, var at han aldri godtok forholdet mellom henne og JT. Kvelden før bryllupet hun hadde planlagt ned til hver minste detalj, hadde han til og med tryglet henne om ikke å gjennomføre seremonien. Det kommer ikke til å vare, hadde han sagt. Han fikk jo rett, og Tinsley hatet at han hadde forutsett fremtiden deres.

Hun var fortsatt desperat etter å vite hva det var han hadde innsett den gangen som hun selv hadde oversett, men stoltheten holdt henne fra å spørre ham om det.

Hvilken rolle spilte det uansett? Hun og JT var skilt, og han hadde en ny kone og et nytt liv. Hun hadde jobben sin hos Ryder International.

«Hvorfor er du her og holder oppsyn med arrangementet?» spurte hun bryskt.

Cody rettet blikket mot henne. «Hva mener du?»

«Jeg vet at du har flere arrangementer i kveld, et i LA og et i New York.»

«Et i New Orleans også.»

Hva var det for slags svar? Hun sukket irritert. «De andre arrangementene må da være høyere på prioritetslisten din?»

Cody stirret ned på dansegulvet. «Jeg, og ingen andre, avgjør mine prioriteter. Og jeg har ansatt dyktige folk til å ta hånd om arrangementene.»

«Du svarte ikke på spørsmålet mitt.»

Han så granskende på henne, og Tinsley følte seg som et krypdyr under et mikroskop. Hun hadde kjent ham siden hun var femten, og selv om det var gått nesten ytterligere femten år, følte hun seg ennå som en keitete tenåring. Det var noe ved ham som gjorde henne nervøs.

«Ryder International var min første klient, og Gallant Events ville aldri sett dagens lys hvis ikke bestefaren din hadde gitt meg sjansen. Jeg kommer bestandig til å ivareta Ryder Internationals forretninger personlig», svarte Cody.

Tinsley sukket irritert, motvillig imponert over uttalelsen hans. Cody var en av få som gikk overens med den gretne bestefaren hennes.

Callum Ryder-White var usedvanlig vrang, men han var også sin generasjons mest begavede forretningsmann. Da han med hjelp av sin yngre bror Benjamin fikk eierskap til den familiedrevne kjeden med barer, sto selskapet overfor insolvens. Brødrene gjorde kjeden til en suksess, og etter at Ben døde i en altfor ung alder, nådde Callum nye høyder som hans far og bestefar bare kunne drømt om. Nå, etter førtifem år ved roret, forvaltet Callum en rekke luksuriøse barer i milliardklassen, lokalisert i femti luksushoteller i tjue land. Til tross for at Callum var en dyktig forretningsmann, manglet han sosiale antenner, og irriterte seg for det meste over familien og sine ansatte. Han var en hardtarbeidende, kald leder som presset familien sin til det ytterste, for så å konstant undergrave talentet deres.

Det samme kunne ikke sies om Cody Gallant. Tinsley hadde jobbet med mange av hans ansatte, og hun hadde til dags dato aldri hørt noen si et negativt ord om ham. Etter sigende var han både rettferdig og lojal, betalte godt og behandlet sine ansatte med respekt. Han og Callum var vidt forskjellige, men gikk fortsatt godt overens, muligens fordi Cody aldri hadde vært redd for å si gamlingen imot.

Callum respekterte også Codys ambisjoner og pågangsmot. Gallant Events hadde avdelinger over hele landet, og Cody hadde satellittkontorer i London, Tokyo og Sydney. Callum likte å ta æren for å være den som oppdaget Codys talent.

Cody rettet seg opp og gestikulerte mot folkemengden. «Vil du?»

«Vil jeg hva?» spurte Tinsley forvirret.

«Danse.»

«Med deg?» Hun og Cody danset ikke. Herregud, de snakket så vidt med hverandre.

«Ja, med meg.»

«Hvorfor spør du?» spurte Tinsley, og tenkte motvillig på hvordan det ville føles å stå tett inntil den harde brystkassen hans mens de svaiet til en rolig låt.

«Fordi jeg gjerne vil danse, og det er nyttårsaften», svarte Cody og ga henne sitt notoriske flir. Tinsley måtte innrømme at det var fordømt sexy.

«Jeg så deg i VIP-avdelingen i sted, og det var minst fem damer som ga deg sitt telefonnummer. Jeg er sikker på at en av dem vil takke ja til en dans», svarte Tinsley. «Jeg jobber.»

Han svarte ikke, men stirret lattermildt på henne.

«Dessuten danser jeg ikke.»

«Alle danser.» Cody trakk på skuldrene. Så styrtet han ned sjampanjen sin og skjenket seg et nytt glass.

Alle bortsett fra henne. Hun manglet rytmesans.

«Ikke jeg. Det er ikke en ferdighet jeg besitter.»

«Du kan umulig være så ille», insisterte Cody. «Selv du kan vel flytte på føttene og nikke med hodet.»

Det kunne hun sikkert, men hun hadde sett Cody danse på flere eventer i årenes løp. Han var en av de irriterende mennene som eide rytmesans og naturlig eleganse. Den første på dansegulvet, og den siste til å forlate det.

Nei, å danse med Gallant var fullstendig utelukket. Tinsley sukket. Hun skulle ønske hun kunne bevege kroppen selvsikkert, kjenne musikken langt inni seg og slippe seg løs. Men slik var hun ikke. Hun holdt et tett lokk på sine villere impulser. Hun var rasjonell, omtenksom og logisk, og det var ikke mye plass i livet hennes til å slippe tøylene eller fargelegge utenfor strekene. Hun trodde på struktur og timeplaner, og hatet overraskelser eller situasjoner der hun følte hun manglet kontroll eller dummet seg ut.

Å danse fikk henne til å føle seg temmelig dum.

«Nei takk.»

«Jeg skal nok få deg til å danse», sa Cody mykt, og stemmen kunne så vidt høres over den høye musikken. «Heller før enn siden.»

Tinsley ga ham et kjølig smil og kikket bevisst på klokken. «Tiden er straks inne for å servere midnattsbuffeen. Jeg skal gå og se til den.» Hun nikket mot VIP-området der to lettkledde damer med svært dype utringninger lente seg mot rekkverket, desperate etter å fange Codys oppmerksomhet. «Det er best du går før de faller ned fra balkongen og ut i folkemengden.»

«De er på langt nær så interessante som deg», syntes Tinsley hun hørte ham si idet hun gikk. Men det kunne ikke stemme. Hun og Cody likte hverandre ikke. De hadde vært fiender i årevis, og hadde de ikke vært forretningspartnere og kjent hverandre gjennom familiene, ville de skydd hverandre.

De var fullstendig uforsonlige.

*

Da Tinsley var ute av syne, gned Cody seg i ansiktet.

Vel, det gikk jo bra.

For noen dager siden hadde han bestemt at han skulle ha som nyttårsforsett å bedre sitt forhold til Tinsley Ryder-White.

Det var kanskje en håpløs oppgave, men etter å ha glefset til hverandre i femten år var det på tide å begrave stridsøksa. Hun hadde giftet seg med og skilt seg fra den svært så distanserte broren hans, og det var på tide de kom seg videre. De var ikke barn lenger, for pokker.

Cody kunne huske første gangen han så Tinsley, som sammen med sin søster Kinga senere ble kjent som Portland-prinsessene. Det var sommer, og han hadde dratt JT vekk fra PC-en for å bli med ham og noen venner på stranden. Han hadde bekymret seg for lillebroren, og tenkt at han trengte å komme seg ut mer. Cody forsto at JT ikke var like sosial som ham, men det å treffe andre var viktig. Og ikke minst å få i seg litt vitamin D og frisk luft.

Cody var på vei opp fra vannkanten da han så Tinsley nærme seg JT som satt på et håndkle og så bedrøvet ut. Hun hadde på seg en konvensjonell svart badedrakt under et par denimshorts, og det mørke håret var trukket bort fra det hjerteformede ansiktet og satt opp i en høy hestehale som danset når hun gikk. Hun var ung. Altfor ung for ham, men aldeles nydelig. Lyshudet, med definerte kinnbein og en syndig deilig munn. Som han elsket å synde da han var tjueen …

Han så Tinsley stanse foran JT og snakke til ham. Det tok JT et øyeblikk å svare, og til Codys forundring, klappet den sjenerte broren hans på håndkleet og inviterte henne til å sette seg. Cody stirret på dem og ble grepet av fortvilelse.

Hun var ikke bra for JT. Han var ikke bra for henne. Etter hvert kom de til å såre hverandre.

Det var en lynrask bedømmelse, og det fantes ingen bevis for å støtte den, men han hadde aldri følt seg sikrere. Og sannelig fikk han rett.

Cody skjøv minnene bort. De tilhørte fortiden. Hun og JT hadde vært skilt en stund nå, og broren hans bodde på den andre siden av kloden. Ryder International var Codys eldste og mest sofistikerte klient, og til tross for at kontraktene med dem ikke var blant hans største eller mest lukrative, tok det seg bra ut på CV-en hans å være assosiert med det velkjente varemerket.

Tinsley var nestleder for PR-avdelingen sammen med sin søster, og ettersom det i år var selskapets hundreårsjubileum, planla de noen storslagne arrangementer som skulle tiltrekke seg masse oppmerksomhet. Han hadde hatt mange møter med Callum, og forventet kontrakter på et utvalg arrangementer både i USA og utenlands.

Og her var det ikke snakk om tarvelige åpningskvelder, men prosjekter til mange millioner dollar som ville få oppmerksomhet på verdensbasis. At byrået hans var anerkjent og særdeles lønnsomt, rådet det ingen tvil om, men å få planlegge Ryders jubileumsarrangementer ville gjøre Gallant Events meget ettertraktet blant velstående, spennende klienter fra alle verdenshjørner. Og han ville havne helt øverst, blant de beste av de beste.

Presis der han alltid hadde hatt som mål å ende opp.

Men for å havne der, måtte han personlig se til startfasen av hvert enkelt prosjekt. Han skulle lykkes, og det skulle være takket være hans egen innsats, og ingen andres.

Han ble nødt til å samarbeide tett med begge Portland-prinsessene. Han gikk overens med Kinga, men Tinsley var ekskona til broren hans. JT hadde dratt til Hong Kong uten forvarsel, og Tinsley ble oppringt noen dager senere og fortalt at han ikke kom tilbake, og at han ville søke skilsmisse. Cody ville fortsatt mose trynet hans for å ha krenket henne som en egoistisk drittsekk.

Han trodde han hadde oppdratt broren sin bedre enn som så.

Men JT hadde ikke viet Tinsley, følelsene hennes eller ekteskapet en eneste tanke. Cody fløy til og med til Hong Kong for å snakke broren til fornuft, men det var innlysende at JT hadde kommet seg videre og ikke lenger ønsket å være sammen med Tinsley.

JT sa at han ikke var interessert i kjeft, at han var en voksen mann og ikke lenger trengte Cody til å fortelle ham hva han skulle gjøre.

De hadde ikke snakket sammen siden.

Cody sukket da han mintes den hissige krangelen deres, og at han mislyktes i å nå frem til broren. For ham var ekteskap synonymt med familie, og familie innebar forpliktelse og ansvar. Etter at moren hans døde det året han fylte tolv, fortalte faren ham at det var hans plikt å ta vare på lillebroren. Cody lyttet og gjorde som han ble fortalt, og det tok lang tid før han innså at faren ga ham ansvaret for broren for å slippe å selv bli belemret med omsorgen for sønnene.

Det var Cody som hadde oppdratt JT. Han kjøpte klær til ham, sørget for at han gjorde leksene sine, spiste sunt og ikke ble mobbet på skolen for å være en bokorm. Takket være sin selvopptatte, emosjonelt utilgjengelige far, ble han voksen langt før sin tid.

Og fordi han hadde brukt tenårene og begynnelsen av tjueårene på å passe på broren, hadde han sverget aldri igjen å tillate seg å føle seg fanget. En fast kjæreste eller en kone var bare enda en person å føle ansvar for. Følelser var meningsløse og kom bare i veien, så han begrenset seg til uforpliktende sengemoro.

Ekteskap var fullstendig utelukket, og desidert ikke noe for ham.

Cody lot blikket vandre gjennom rommet, tilfreds med at alt var i sin skjønneste orden. Servitørene hadde begynt å sette frem aftensbuffeen i hjørnet bak baren, og gjestene sto allerede i kø for å forsyne seg. Han kastet et blikk mot VIP-området og blondinen fra tidligere som fortsatt betraktet ham. Han visste at han hadde selskap hele resten av natten, hvis han ønsket det.

Men det fristet slett ikke. Hun bleknet i forhold til Tinsley. Altfor pågående. I motsetning til Tinsleys klassiske kjole, var hennes rundt femten centimeter for kort, og utringningen altfor dyp. Hun prøvde altfor hardt.

Tinsley prøvde ikke engang.

Cody ristet på hodet og lurte på hva pokker det feilte ham. Som mann var han vanligvis ikke imot miniskjørt eller utringninger. Tvert imot var han ganske begeistret for dem. Og hvorfor sammenlignet han denne partyjenta med Portlands mest respektable prinsesse? Den ene hadde ingenting med den andre å gjøre.

Selv om han hadde kjent Tinsley halve livet hennes, var hun bare en kollega, og slik skulle det forbli.

Prinsesser var en pest og en plage.

